Introduktion
Forfattere: Kurt Christensen
Tidsskrift: dttk (28-06-2021)

## INTRODUKTION

Velkommen til læsning af dette andet nummer af DTTK i 2021, der i høj grad - og fra vidt forskellige vinkler - fokuserer på »barnet i kirken«. Vi begynder imidlertid et helt andet sted.

Hvor dansk teologi og kirkeliv i århundreder hovedsageligt har været influeret fra Tyskland, begyndte de teologiske vinde for et par hundrede år siden pludselig i  høj  grad  at  blæse  fra  vest.  I  artiklen »Dansk kirkeliv med engelsk og amerikansk indflydelse« undersøger Flemming Kofod-Svendsen, hvordan vækkelsesbevægelser og åndelig påvirkning fra England og USA kom til Danmark og hvilken betydning det fik for dansk kirkeliv.

Og så over til »barnet i kirken«. Oline Bøndergaard Kobbersmed hævder i artiklen: »Den ligeværdige asymmetri - barnet som subjekt i dåbsoplæringen«, at der i folkekirken er en tendens til at glemme børnene som fuldværdige medlemmer af menigheden, når oplæringen forsømmes. Hun udforsker på den baggrund de bibelske begrundelser for at møde barnet som et ligeværdigt subjekt og giver eksempler på, hvordan barn og voksen kan interagere i trosoplæringen. Artiklen afsluttes med forslag til tre fokusområder for trosoplæringen i hjem og kirke.

Dernæst finder vi artiklen »'Jeg har lært, at jeg ikke er alene' En undersøgelse af en gruppeinterventions indvirkning på trivslen hos missionærbørn og børn af andre tidligere udsendte« forfattet af Emilie Frijs Due, Cecilie Malmgaard Jensen og Maria Kofod Techow. Artiklen beskriver erfaringer fra en toårig projektperiode blandt såkaldte Third Culture Kids ,  et  projekt,  som tilsyneladende er enestående - også i international sammenhæng.

Sidstnævnte  artikel  følges  op  af  en  perspektivartikel:  »Kirkens håndsrækning  til  hjemvendte  missionærbørn  -  de  praktiske  implikationer af pilotprojektet Hjemvendt - men ikke hjemme «, hvor Maria Kofod Techow, som titlen antyder, udfolder de kirkelige konsekvenser af den foregående artikel.

Jane Baumgartner-Nielsen afslutter »barnet i kirken«-temaet med en  perspektivartikel:  »Historisk  gennemgang  af  kirkeligt  arbejde blandt børn i dansk kirkeliv«, som beskriver søndagsskolearbejdet i Danmark fra den helt spæde start omkring 1828 over det antalsmæssige højdepunkt i 1950'erne og frem til nutidens antalsmæssigt mere beskedne arbejde.

Og endelig fortsættes serien om aktuelle teologiske forfatterskaber med »En introduktion til Timothy J. Kellers forfatterskab«. Lars Malmgaard Jensen redegør her for centrale sider ved Kellers teologi og tænkning, herunder forståelsen af evangeliet, kontekstualiseringen  af  evangeliet  og  evangeliets  konsekvenser.  Malmgaard  Jensen har et klart blik for Kellers evne til at få sekulariserede vestlige storbymennesker i tale, men peger også på elementer i Kellers forfatterskab, der kalder på kritisk og reflekteret stillingtagen.

Afslutningsvis finder vi en boganmeldelse.

God læselyst!